Sag anlagt den 13. juli 2018 — Tilly-Sabco mod Kommissionen

(Sag T-437/18)

(2018/C 364/16)

Processprog: fransk

Parter

Sagsøger: Tilly-Sabco (Guerlesquin, Frankrig) (ved advokaterne R. Milchior og S. Charbonnel)

Sagsøgt: Europa-Kommissionen

Sagsøgerens påstande

— Sagsøgerens søgsmål med påstand om erstatning for det tab, der følger af gennemførelsesforordning (EU) 689/2013 af 18. juli 2013, hvorved restitutionerne for fjerkrækød fastsattes til 0 EUR (EUT L 196/13 af 19.7.2013), antages til realitetsbehandling

— det fastslås, at Kommissionen er pligtig at betale sagsøgeren et beløb på 3 238 000 EUR som hovedstol, heraf:

— 2 848 000 EUR svarende til de restitutioner, der ikke blev udbetalt for salg foretaget i perioden fra den 19. juli til den 31. december 2013

— 390 000 EUR i restitutioner for det indtægtstab, der er forbundet med den manglende gennemførelse af salg af yderligere 3 550 ton til lande i Mellemøsten i den samme periode

— Kommissionen tilpligtes at betale et beløb på 3 238 000 EUR som hovedstol

— med tillæg af udligningsrenter, der beregnes fra den 20. september 2017 og indtil afsigelsen af dommen i nærværende sag, med den årlige inflationsrate, som Eurostat (Den Europæiske Unions Statistiske Kontor) har konstateret for den pågældende periode i den medlemsstat, hvor dette selskab har hjemsted

— forhøjet med morarenter, der beregnes fra afsigelsen af nærværende dom og indtil fuld betaling er sket, med den sats, som Den Europæiske Centralbank (ECB) har fastsat for sine vigtigste refinansieringstransaktioner, forhøjet med to procentpoint

— det tillades sagsøgeren at tilpasse sit svarskrift og sine krav i tilfælde af, at Kommissionen måtte vedtage en gennemførelsesforordning til erstatning af forordning 689/2013 inden afslutningen af retsforhandlingernes skriftlige del i nærværende sag

— Kommissionen tilpligtes at betale sagsomkostningerne.

Søgsmålsgrunde og væsentligste argumenter

Sagsøgeren har til støtte for søgsmålet fremsat tre anbringender, der svarer til de tre materielle betingelser for et erstatningssøgsmål, som er kumulativt opfyldt i den foreliggende sag, nemlig at der foreligger en skadestilføjelse, der svarer til ulovligheden af den foreholdte adfærd, at der foreligger en skade, og at der foreligger en årsagsforbindelse mellem skadestilføjelsen og skaden.

For det første har sagsøgeren anført, at Kommissionens vedtagelse af Kommissionens gennemførelsesforordning (EU) nr. 689/2013 af 18. juli 2013 om fastsættelse af eksportrestitutioner for fjerkrækød (EUT 2013, L 196, s. 13), som Domstolen annullerede i sin dom af 20. september 2017, Tilly-Sabco mod Kommissionen (C-183/16 P, EU:C:2017:704), udgør en tilsidesættelse af EU-retten, som er tilstrækkelig til at godtgøre, at der foreligger en tilstrækkeligt kvalificeret tilsidesættelse.

For det andet finder sagsøgeren, at Kommissionen ved ulovligt at udstede en retsakt, der fastsatte størrelsen af restitutionerne for salg af frosne kyllinger til visse lande udenfor EU-zonen til nul, foretog en tilstrækkeligt kvalificeret tilsidesættelse, der udgjorde en skadestilføjelse, som har skabt en reel og faktisk skade for dette selskab. Ifølge sagsøgeren består denne skade i ikke at have modtaget restitutioner indtil den 31. december 2013.

For det tredje har det sagsøgende selskab gjort gældende at være berettiget til erstatning for det tab, der er lidt i forbindelse med den ulovlige fjernelse af restitutionerne for perioden fra den 19. juli 2013 til den 31. december 2013. Kommissionens fejlagtige adfærd var således den afgørende årsag til den skade, som selskabet angiveligt har lidt, og der foreligger derfor en umiddelbar og direkte forbindelse mellem denne fejl og den nævnte skade.